google/wiki40b huggingface dataset:
Άγιος Νικόλαος Τριφυλίας Μεσσηνίας

Τοποθεσία

Ο Άγιος Νικόλαος βρίσκεται περίπου 28,5 χιλιόμετρα προς τα ανατολικά της Κυπαρισσίας και σε απόσταση περίπου 7 χιλιόμετρα από το χωριό Αρτίκι. Συνδέεται οδικά με χωματόδρομο από τον Σελλά, το Κρυονέρι (Σαρακινάδα), την Παναγιά και το Αρτίκι.

Ιστορία

Το χωριό, είχε μακρόχρονη ιστορία που ακολουθούσε την ιστορία της Τριφυλίας και της ευρύτερης περιοχής του Αρτικίου. Στο Κρίτσι κατοικούσαν οι οικογένειες των Αναγνωστοπουλαίων ή Πατσιουραίων (Γιώρης - Λιάς - Σωτήρης), Νικολοπουλαίων ή Νασιάκηδες (Μήτσος - Θανάσης), Μελαίων (Κωσταντής, Νίκος), Κωνσταντακοπουλαίων (Τάσης - Γεωργάκης - Κωσταντάκης), Βασίλη Γιαννόπουλου και Νίκου Τερζή. Το Κρίτσι προσαρτήθηκε στον παλαιό Δήμο Τριπύλης το 1845, στον οποίο, ως έδρα από το 1843 ήταν η Σαρακινάδα. Το ίδιο το χωριό πάντως δεν αναφέρεται καθόλου, το 1853, στον β΄ τόμο των «Ελληνικών» του Ιάκωβου Ρίζου Ραγκαβή, ως χωριό του Δήμου Τριπύλης της Επαρχίας Τριφυλίας, με βάση την απογραφή του 1851. Στη ίδια πηγή αναφέρεται ως τότε έδρα του Δήμου Τριπύλης η Σαρακινάδα. Σύμφωνα με την απογραφή του 1861 το Σελά ήταν στη συνέχεια η έδρα του δήμου, με 279 κατοίκους. Λίγο αργότερα η έδρα του δήμου μεταφέρεται και πάλι στην Σαρακινάδα, ενώ το 1876 η έδρα μεταφέρεται από αυτήν στον οικισμό Ραυτόπουλον, όπως επιβεβαιώνεται και από την απογραφή του 1879. Το χωριό δεν αναφέρεται ούτε στην απογραφή του 1879, ενώ το 1889 ο οικισμός καταργείται για πρώτη φορά. Το 1899 η περιοχή του κατηργημένου ως οικισμού χωριού μεταφέρεται από το Νομό Μεσσηνίας και υπάγεται στον Νομό Τριφυλίας, για μια περίπου δεκαετία, ως το 1909, που επανέρχεται ξανά στον Νομό Μεσσηνίας, ως οικισμός της Επαρχίας Τριφυλίας. Το 1912 το χωριό Κρίτσι αναγνωρίζεται εκ νέου και προσαρτάται στην Κοινότητα Αρτικίου, η οποία είχε ως έδρα το χωριό Αρτίκι. Το 1940 το χωριό αναφέρεται επίσημα ως Κρίτσιον. Το 1948, στο Κρίτσι ζούσαν περίπου 10 οικογένειες, οι οποίες έστελναν 15 παιδιά στο Δημοτικό Σχολείο του Αρτικίου. Το 1956 ο οικισμός μετονομάζεται σε Άγιος Νικόλαος. Ο Άγιος Νικόλαος εγκαταλείπεται και ερημώνει σταδιακά μέσα στις δεκαετίες του 1950 και του 1960. Το χωριό καταργείται ως οικισμός, για δεύτερη φορά, στις αρχές της δεκαετίας του 1970, καθώς δεν αναφέρεται πλέον επίσημα, ούτε στην απογραφή του 1971.

Κτίρια - αξιοθέατα

Εκτός από τα παλαιά παραδοσιακά σπίτια του χωριού υπάρχει και η εκκλησία του Αγίου Νικολάου, από την οποία προήλθε και η μετονομασία του χωριού το 1956. Τα τελευταία χρόνια η εκκλησία ανακαινίσθηκε και καθιερώθηκε να γίνεται Θεία Λειτουργία το πρώτο Σάββατο μετά την εορτή της Παναγίας, τον Δεκαπενταύγουστο. Στο χωριό υπάρχει επίσης το «Κεφαλάρι» (πηγή) που χρησιμοποιείται για ύδρευση και άρδευση.
Σύνταγμα της Αμπχαζίας

Το Σύνταγμα της Δημοκρατίας της Αμπχαζίας (ρωσικά: Конститу́ция Респу́блики Абха́зия) υιοθετήθηκε από το Ανώτατο Συμβούλιο της Δημοκρατίας της Αμπχαζίας, στη 12η Σύγκληση στις 26 Νοεμβρίου 1994 και από το εθνικό δημοψήφισμα της 3ης Οκτωβρίου 1999, με μια τροποποίηση που εγκρίθηκε στο εθνικό δημοψήφισμα την ίδια ημέρα. Την 15η επέτειο της έκδοσής του πραγματοποιήθηκε ειδική συνάντηση μεταξύ της τρέχουσας σύγκλησης της Λαϊκής Συνέλευσης και πολλών μελών από αυτά που ήταν παρόντα το 1994. Ο Σεργκέι Σάμπα ανέφερε ότι είχε γράψει τον ακριβή χρόνο υιοθέτησης ως 17:14.
Αγία Μαρίνα (συνοικία Κυθρέας)

Τοποθεσία

Στα βόρεια συνορεύει με τον Άγιο Γεώργιο και τον Άγιο Ανδρόνικο, στα ανατολικά με το Μπέικιοϊ, στα νότια με τη Βώνη, τη Χρυσίδα, στα νοτιοδυτικά με το Νέο Χωριό και βορειοδυτικά με τον Κουτσοβέντη.

Ιστορικό

Η Αγία Μαρίνα ήταν η μεγαλύτερη σε πληθυσμό συνοικία της Κυθρέας. Εκκλησία της συνοικία ήταν ο ναός της Αγίας Μαρίνας, κτίσμα του 18ου αιώνα. Στη συνοικία της Αγίας Μαρίνας βρισκόταν το Γυμνάσιο Κυθρέας.
Εκλογική περιφέρεια Ρεθύμνου

Εκπροσώπηση ανά τις πρώην επαρχίες του νομού Ρεθύμνης

Επαρχία Μυλοποτάμου: από το 1952 υπάρχει σταθερή εκπροσώπηση με χρονική διαδοχή, από τους Μιχαήλ Σκουλά, Κώστα Στεφανάκη, Γιάννη Κ. Κεφαλογιάννη, Γεώργιο Περάκη, Γιάννη Σμπώκο, Μανώλη Όθωνα, Όλγα Κεφαλογιάννη και Γιάννη Αχ.Κεφαλογιάννη.
Επαρχία Αμαρίου: από τη μεταπολίτευση: Ηλίας Λαμπίρης, Ανδρέας Ξανθός
Επαρχία Ρεθύμνου: μεταπολεμικά: Ευάγγελος Δασκαλάκης, Σταύρος Μπίρης, Παύλος Βαρδινογιάννης, Δημήτριος Μοάτσος και Μανώλης Λουκάκης
Επαρχία Αγίου Βασιλείου: μεταπολιτευτικά: Χαράλαμπος Γεωργακάκης

Μακροβιότερη Κοινοβουλευτική Εκπροσώπηση

1. I.Κ.Κεφαλογιάννης: 39 χρόνια (12 θητείες, ρεκόρ), 2. Π.Βαρδινογιάννης : 18 χρόνια (7 θητείες), 3. Ε.Λουκάκης: 15 χρόνια (6 θητείες), 4.Γ.Περάκης: 12 χρόνια (3 θητείες), 5. Μ.Σκουλάς: 10 χρόνια (3 θητείες), 6. Ε.Παπαδογιάννης: 9 χρόνια, 7. Α.Ξανθός: 7 χρόνια (από 6 Μαίου 2012, υπό εξέλιξη), 8. Ι.Α.Κεφαλογιάννης: 7 χρόνια (από 17 Ιουνίου 2012, υπό εξέλιξη), Ι.Τσουδερός: 6 χρόνια, Γ.Τσουδερός: 6 χρόνια, Ε.Δασκαλάκης: 6 χρόνια,  Ε.Όθωνας: 5 χρόνια, Χ.Γεωργακάκης: 4 χρόνια,  Όλγα Κεφαλογιάννη: 4 χρόνια

Κοινοβουλευτικές Θητείες

1. Ι.Κ.Κεφαλογιάννης 12, 2. Π.Βαρδινογιάννης 7, 3. Ε.Λουκάκης 6, 4. Α.Ξανθός 5, 5. Ε.Παπαδογιάννης 4, 6. Γ.Αχ.Κεφαλογιάννης 4, 7. Γ.Περάκης 3, 8. Μ. Σκουλάς 3

Άνω των 10.000 σταυρών

1. Π.Βαρδινογιάννης: 16.741 (1964), 2. Ι.Κ.Κεφαλογιάννης: 16.310 (1993), 3. Μ.Όθωνας: 15.510 (2004), 4. Λουκάκης: 14.798 (Νοε.1989), 5. Ο.Κεφαλογιάννη: 12.535 (2007), 6. Κ.Σχοινάς: 12.496 (2007), 7. Κ.Στεφανάκης: 12.232 (1964), 8. Η.Λαμπίρης: 12.053 (2009), 9. Ι.Σμπώκος: 11.581 (2000), 10. Α.Ξανθός: 10.041 (2019),

Άνω των 1.000 σταυρών

11. Γ.Α.Κεφαλογιάννης: 9.782 (2019), 12. Ι.Τσουδερός: 7.912 (1964), 13. Γ.Περάκης: 7.598 (1981),  14. Γ.Σχοινάς: 7.244 (1990), 15. Γεωργακάκης: 6.002 (1981), 16. Μ.Λίτινας: 5.421 (Νοε.1989), 17. Μουνδριανάκης: 5.008 (2000), 18. Η.Λουλούδης: 4.260 (Ιαν.2015), 19. Δ.Μοάτσος: 3.349 (1974), 20. Δ.Κλάδος: 3.189 (2019), 21. Α.Κακλιδάκη: 2.766 (2019), 22. Σ.Τσουπάκης: 2.738 (1996), 23. Μ.Βάμβουκας: 2.711 (Μάι.2012), 24. Ν. Μαλλιαρός 2.264 (2019), 25. Δ.Βαονάκης 1.565 (2019), 26. Κ.Δανδουλάκης: 1.515 (Ιαν.2015), 27. Γ.Κατικάς: 1.417 (2009)
1425 Τουόρλα

Φυσικά χαρακτηριστικά

Η μέση διάμετρος της Τουόρλα εκτιμάται σε 14,94 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,2390. Η Τουόρλα περιστρέφεται γύρω από τον εαυτό της μία φορά κάθε 7 ώρες περίπου.
Μόρρα

Η μόρρα είναι παιχνίδι χεριών που έπαιζαν οι αρχαίοι Έλληνες και Ρωμαίοι για διασκέδαση. Υπάρχει μέχρι σήμερα και είναι δημοφιλές στην Ιταλία και στην Ευρώπη.

Περιγραφή

Παίζεται με τα χέρια και παίρνουν μέρος δύο και περισσότεροι παίκτες. Οι παίκτες κάνοντας μια αστραπιαία κίνηση σχηματίζουν με τα δάχτυλα της παλάμης του δεξιού χεριού έναν αριθμό, ενώ παράλληλα προσπαθούν να μαντέψουν φωναχτά τον αριθμό του αντίπαλου.
Στη σημερινή εκδοχή του παιχνιδιού, το αριστερό χέρι σήμερα κρύβεται πίσω από την πλάτη του παίκτη, ενώ στην αρχαιότητα κρατούσαν με αυτό ένα δόρυ.
Ρίτεν

Ιστορία

Το όνομα της κωμόπολης μαρτυρείται πρώτη φορά το 871 - 875 , με το όνομα Ritena το 1027 , Ritine το 1160 και το 1180. Το όνομα πιστεύεται ότι προέρχεται από τη λατινική καθομιλουμένη και το retinone, πιθανώς από την προ-ρωμαϊκό.
Η πόλη κατά των μεσαίωνα ήταν ένας ενδιάμεσος σταθμός της διάβασης Μπρένερ που συνέδεε την Γερμανία με την Ιταλία. Η οδός αυτή λεγόταν "Kaiserweg" δηλαδή αυτοκρατορική επειδή από αυτή είχαν ταξιδέψει και δύο αυτοκράτορες της Αγίας Ρωμαϊκής Αυτοκρατορίας και της είχαν παραχωρήσει το προνόμιο το 1179. Στην κωμόπολης χτίστηκε τον 14ο αιώνα το Kuntersweg από τον Heinrich Kunter.
Αδελφοί Καράλη

Οι αδελφοί Καράλη ήταν αγωνιστές του αγώνα του 1821.
Πρόκειται για τους Γιαννάκη και Χρυσανθάκο Καράλη. Η καταγωγή τους ήταν από το Βελημάχι. Υπηρέτησαν στρατιώτες στην μάχη του Λάλα, της Τριπολιτσάς, της Γράνας και των Πατρών. Πήγαν και στο Μεσολόγγι με τον στρατηγό Κανέλλο Δεληγιάννη, τον οποίο και υπηρέτησαν.
Ράγκναροκ

Στη Σκανδιναβική μυθολογία το Ράγκναροκ επίσης Ράκναροκ (Ragnarok στα δανικά, Ragnarök -Ραγκναρέκ- στα σουηδικά, Ragnarök -Ράγναρωκ- στα αρχαία σκανδιναβικά) σημαίνει η μοίρα των θεών και είναι η μάχη του τέλους του κόσμου. Υποτίθεται πως θα διεξαχθεί μεταξύ των θεών - δηλαδή τους Αισίρους (Æsir) και Βανίρους (Vanir), των οποίων ηγείται ο Όντιν -και των κακών- δηλαδή των γιγάντων της φωτιάς, των Γιοτούν (Yotun) και άλλων τεράτων, των οποίων θα ηγείται ο Λόκι.
Το αποτέλεσμα της μάχης θα είναι καταστροφικό όχι μόνο για τους περισσότερους θεούς, τους γίγαντες και τα τέρατα, αλλά και για ολόκληρο το σύμπαν. Το Ράγκναροκ θα ξεκινήσει με φυσικές καταστροφές, οι οποίες σύντομα θα οδηγήσουν σε έναν απίστευτα βαρύ χειμώνα που θα διαρκέσει τρία χρόνια, χωρίς να παρεμβληθεί ούτε ένα καλοκαίρι (γνωστός ως Fimbulvinter = μεγάλος χειμώνας, στα σημερινά αγγλικά αναφέρεται ως Fimbulwinter), και με το χιόνι να έρχεται διαρκώς από όλες τις κατευθύνσεις. Έπειτα οι θεοί θα πολεμήσουν τους γίγαντες και τα τέρατα του χάους. Η μάχη θα καταλήξει σε μια πυρκαγιά που θα κάψει ολόκληρο το σύμπαν, και η Γη θα βυθιστεί στη θάλασσα. Μια νέα Γη θα αναδυθεί και θα κατοικηθεί από όσους θεούς επιζήσουν και ένα ζευγάρι ανθρώπους.

Ερμηνεία του Ράγκναροκ

Το Ράγκναροκ αποτελεί σημαντικό στοιχείο της σκανδιναβικής κοσμοαντίληψης και έχει βαρύτητα για την ερμηνεία και την κατανόηση πολλών πτυχών του σκανδιναβικού πολιτισμού. Ως όρος έγινε διάσημος χάρη στην τετραλογία όπερας του Ρίχαρντ Βάγκνερ Το δαχτυλίδι των Νιμπελούγκεν, στην τελευταία εκ των οποίων έδωσε το όνομα  "Götterdämmerung", μια γερμανική μετάφραση του Ράγκναροκ που σημαίνει "λυκόφως των θεών".
Η μοναδικότητα της έννοιας του Ράγκναροκ έγκειται στο γεγονός πως οι θεοί μέσω προφητείας γνωρίζουν ήδη τι θα συμβεί: πότε θα διεξαχθεί η μάχη, ποιος θα σκοτωθεί από ποιόν κλπ. Κατανοούν επίσης την αδυναμία τους να εμποδίσουν την διεξαγωγή της μάχης. Παρ' όλα αυτά αντιμετωπίζουν θαρραλέα το σκοτεινό τους πεπρωμένο. Αυτό συνδέεται με τις πολεμικές κοινωνίες των Βίκινγκ, όπου το να πεθάνεις στη μάχη ήταν αξιοθαύμαστο. Η πίστη αυτή μεταφέρθηκε και στο πάνθεόν τους, του οποίου οι θεοί δεν είναι αιώνιοι. Μια μέρα θα σκοτωθούν (τουλάχιστον οι περισσότεροι εξ αυτών) στο Ράγκναροκ.
Επίσης, η πεποίθηση ότι η συντέλεια του κόσμου θα ξεκινήσει με έναν απίστευτα βαρύ χειμώνα που θα διαρκέσει τρία χρόνια ασταμάτητα, πιθανώς να προήλθε από τις εξαιρετικά χαμηλές θερμοκρασίες και ασυνήθιστες χιονοπτώσεις που χτύπησαν την Ευρώπη κατά τα ακραία καιρικά φαινόμενα των ετών 535-536.
Ότογιολ 1

Η Ότογιολ 1 ή Αυτοκινητόδρομος 1 στα ελληνικά είναι ένας αυτοκινητόδρομος στην Κωνσταντινούπολη. Λειτουργεί ως εσωτερική περιφερειακή της πόλης. Ξεκινάει από την Κωνσταντινούπολη και καταλήγει στη Γέφυρα του Βοσπόρου.
Ανεξιθρησκία

Ετυμολογία

Ο όρος εισήχθη από τον Ευγένιο Βούλγαρη ως απόδοση του γαλλικού tolérance (religieuse) «θρησκευτική ανοχή», από τον μέλλοντα "ανέξομαι" του ρήματος ανέχομαι+θρήσκος. Επειδή η λέξη δεν είναι σύνθετο του απλού θρησκεία, αλλά (παρασύνθετο) παράγωγο σε -ία του ήδη συνθέτου ανεξίθρησκος, γράφεται με -ι: ανεξιθρησκία, όπως άνανδρος>ανανδρία (αλλά απλό ανδρεία), αεροπόρος>αεροπορία, πρωτοπόρος>πρωτοπορία (αλλά πορεία) κ.ο.κ.

Σύνοψη

Στην έννοια του Κράτους και των σχέσεων των πολιτών η ανεξιθρησκία αποτελεί όρο του Συνταγματικού Δικαίου. Συνταγματικά, ανεξιθρησκία καλείται η ανοχή του Κράτους απέναντι σε κάθε γνωστή και αναγνωρισμένη θρησκεία.
Το Σύνταγμα της Ελλάδος στο άρθρο 13 παράγραφος 2   απαγορεύει τον προσηλυτισμό ο οποίος νομικά ορίζεται πιο περιορισμένα, για να μην θίγεται το δικαίωμα της ελεύθερης έκφρασης του θρησκευτικού αισθήματος, ως «η με αθέμιτα μέσα προσπάθεια διείσδυσης στην θρησκευτική συνείδηση του άλλου».

Αρχαιότητα

Σημειώνεται ότι κατά την αρχαιότητα η ανεξιθρησκία ως έννοια αυτή καθ΄ αυτή ήταν σεβαστή από τους αρχαίους Έλληνες. Ειδικότερα στην αρχαία Αθήνα υπήρχε βωμός αφιερωμένος στους άγνωστους θεούς "τοις αγνώστοις θεοίς", μοναδική περίπτωση σ΄ όλο τον αρχαίο κόσμο, όπου μπορούσε να προσφέρει θυσία οποιοσδήποτε ξένος στους θεούς που πίστευε. Σημειώνεται ότι ο Μέγας Αλέξανδρος κατά τις εκστρατείες του ακολουθώντας την αρχή της ανεξιθρησκίας σεβάστηκε τα ιερά των διαφόρων λαών και ένα μεγάλο μέρος της επιτυχίας του το όφειλε σ΄ αυτό.
Πρώτος νόμος που καθόριζε επίσημα την ανεξιθρησκία ήταν το Διάταγμα των Μεδιολάνων με το οποίο ο Μέγας Κωνσταντίνος σταμάτησε τους διωγμούς των χριστιανών το 313 μ.Χ. Με το διάταγμα αυτό νομιμοποιήθηκε ο Χριστιανισμός ως «επιτρεπομένη θρησκεία», η οποία στη συνέχεια, κατέστη επίσημη θρησκεία του κράτους απο τον Θεοδόσιο Α΄ τον Μέγα.

Διαμάχη

Η κρατική ανεξιθρησκία εμφανίζει διαβάθμιση, από την μη εκτέλεση των βαρύτερα φορολογούμενων αλλόθρησκων όπως στην περίπτωση της Οθωμανικής Αυτοκρατορίας. έως την ταύτισή της με την κρατική και σημαιολογική αθρησκευτικότητα (που δεν σημαίνει κρατικός αθεϊσμός) όπως στην περίπτωση της Γαλλίας. Ο νομικός ορισμός της ανεξιθρησκίας ανά νομικό φορέα εξουσίας, δεν ταυτίζεται πάντα με τα ιστορικά και προσωπικά ερμηνεύματα αυτής, κυρίως λόγω των πολιτικών και πολιτισμικών διαφορών (πχ. πολλοί πολιτικά ισχυροί Ιρανοί και Σαυδάραβες, ισχυρίζονται ότι τα καθεστώτα τους είναι ανεξίθρησκα).
Περνάει ο στρατός

Το εμβατήριο Περνάει ο Στρατός θεωρείται μέχρι σήμερα ένα από τα αριστουργηματικότερα εμβατήρια. Γράφτηκε από τον Ζακυνθινό μουσουργό και αρχιμουσικό της Μπάντας του Γ' Σώματος Στρατού, Διονύσιο Βισβάρδη, στη 10ετία του '30 και η μουσική του σύνθεση το 1935 στη Θεσσαλονίκη. Οι στίχοι είναι του Ταγματάρχη Κωνσταντίνου Γκικόπουλου. Στον πόλεμο του 1940 συντέλεσε στο ακμαίο ηθικό του ελληνικού λαού
Γκλεμπ Βσεσλάβιτς

Βιογραφία

Ήταν γιος του Βσεσλάβ πρίγκιπα του Πολότσκ του λεγόμενου προφήτη.
Το 1104 το Μινσκ επολιορκείτο από τον βοεβόδα Πουτιάτα, τον Ολέγκ Α΄ του Τσέρνιγοβ και τον Γιαροπόλκ Β΄ του Κιέβου. Ο Ολέγκ Α΄ ήταν εξάδελφος του Βλαντίμιρ Β΄ Μονομάχου, πατέρα τού Γιαροπόλκ Β΄. Το 1106 ο Γκλεμπ συμμετείχε σε επιδρομή εναντίον της φυλής των Σεμιγγαλίων της Βαλτικής. 
Το 1116 ξεκίνησε πόλεμο με τον Βλαντίμιρ Β΄ και έκαψε το Σλούτσκ. Σε απάντηση ο Βλαντίμιρ Β΄ μαζί με τα τέκνα του, τον Νταβίντ (αδελφό του Ολέγκ Α΄) και τα τέκνα τού Ολέγκ Α΄ επιτέθηκαν στο Μινσκ. Οι Βλαντιμίροβιτς κατέλαβαν την Όρσα, το Ντούτσκ και, κατόπιν πολιορκίας, το Μινσκ. Τότε ο Γκλεμπ άρχισε διαπραγματεύσεις με τον Βλαντίμιρ Β΄, ο οποίος, λόγω του επικείμενου Πάσχα, συμφώνησε σε ειρήνη. Ωστόσο ξεχνώντας τη συμφωνία, ο Γκλεμπ επανέλαβε τις εχθροπραξίες το 1119. Το ίδιο έτος ο Μστισλάβ Α΄ του Κιέβου (γιος του Βλαντίμιρ Β΄) αιχμαλώτισε τον Γκλεμπ και τον φυλάκισε στο Κίεβο, όπου έπειτα από λίγο απεβίωσε.
Φλορίνι της Αρούμπα

Κέρματα

Το 1986 κυκλοφόρησαν κέρματα ονομαστικής αξίας 5, 10, 25 και 50 λεπτών, καθώς επίσης και του 1 και των 2½ φλορινιών. Το 1995 προστέθηκαν και τα κέρματα των 5 φλορινιών. Πριν από το 2005 τα κέρματα των 50 λεπτών και των 5 φλορινιών είναι τετράγωνου σχήματος. Το κέρμα των 50 λεπτών είναι γνωστό ως "yotin".

Τραπεζογραμμάτια

Το 1986 εισήχθησαν χαρτονομίσματα σε ονομαστική αξία των 5, 10, 25, 50 και 100 φλορινιών. Αυτά ακολουθήθηκαν από τα χαρτονομίσματα των 500 φλορινιών το 1993 με το τραπεζογραμμάτιο των 5 φλορινιών να αντικαθίσταται από ένα κέρμα το 1995.
Αυτόματη γραφή

Αυτόματη γραφή είναι ένας τρόπος γραφής κατά τον οποίο η σκέψη εκφράζεται ελεύθερα και αυτόματα, χωρίς εμπόδια και περιορισμούς από τους κανόνες της λογικής και ηθικής.  Τον όρο καθιέρωσε ο Γάλλος λογοτέχνης Αντρέ Μπρετόν στο Πρώτο Μανιφέστο του υπερρεαλισμού (σουρεαλισμού) που δημοσίευσε το 1924. Μέσα από την αυτόματη γραφή οι Υπερρεαλιστές ζήτησαν να βρουν ασυνήθιστους τρόπους έμπνευσης και άμεση επαφή με το υποσυνείδητο. Θέλησαν να απελευθερώσουν την φαντασία από τα δεσμά των λογικών και των λογοτεχνικών κανόνων και να βγάλουν τη λογοτεχνία από το αδιέξοδο που είχε φτάσει με τον Πρώτο Παγκόσμιο Πόλεμο. Πολλοί Έλληνες ποιητές της Γενιάς του Τριάντα δέχτηκαν την επίδραση του Υπερρεαλισμού όπως ο Ανδρέας Εμπειρίκος και ο Νίκος Εγγονόπουλος.

Φωτογραφία

Οι σουρεαλιστές χρησιμοποίησαν την φωτογραφία ως ένα εκφραστικό μέσο που συσχετίζεται με την πραγματικότητα και μπορεί να αξιοποιηθεί η αυτόματη λειτουργία παραγωγής. Μια ιδέα είναι ότι απομονώνοντας εικόνες από ένα πλαίσιο ανάγνωσης και στην συνέχεια η παρουσίαση αυτών σε ένα διαφορετικό πλαίσιο ανάγνωσης θεωρείται σουρεαλιστική πρακτική. Ακόμη και μια φωτογραφία ντοκουμέντο μπορεί να τοποθετηθεί σε άλλο πλαίσιο χρησιμοποιώντας την κατάλληλη λεζάντα ή συνοδευτικό κείμενο. Άλλη ιδέα ήταν τα φωτογράμματα ή οι σκηνοθετημένες εικόνες αντικειμένων (που συνήθως καταστρέφονταν μετά το τέλος της φωτογράφισης). Σύμφωνα με την θεωρία των σουρεαλιστών η χρήση των αντικειμένων αυτών μπορεί να απελευθερώσει επιθυμίες του ασυνείδητου. Για παράδειγμα ο Αντρέ Μπρετόν πήγαινε συχνά σε παζάρια για να βρει αντικείμενα άλλης εποχής, ακόμη και άχρηστα ή και ακρωτηριασμένα αλλά και ταλαιπωρημένες φωτογραφίες του 19ου αιώνα. Τοποθετώντας ένα αντικείμενο, ακόμη και σκουπίδι σε διαφορετικό εννοιολογικό πλαίσιο μπορεί να διαβαστεί με διαφορετικό τρόπο. Για παράδειγμα ο Μαν Ραίη επέλεξε να φωτογραφήσει τα Μαθηματικά Αντικείμενα. Μετά από επίσκεψη στο Ινστιτούτο Henri Poincaré στο Παρίσι βρήκε μια συλλογή τριών διαστάσεων μαθηματικών μοντέλων. Αυτά τα μοντέλα ήταν μαθηματικές εξισώσεις οι οποίες είχαν μοντελοποιηθεί σε πραγματικά τριών διαστάσεων αντικείμενα. Επέλεξε κατάλληλους φωτισμούς και οπτικές γωνίες κατά την διάρκεια φωτογράφισης των μοντέλων αυτών δημιουργώντας συνειρμούς ότι έχουμε φόρμες ανθρώπων και άλλα ανατομικά χαρακτηριστικά.  Τα φωτογραφικά κολάζ ή φωτομοντάζ αντικειμένουν ήταν άλλη μια ιδέα αυτοματισμού, αντιπαραθέτοντας ετερόκλητα στοιχεία όπως αντικείμενα, κείμενα, διαφημήσεις μπορούσε να προκαλέσε ακόμη και προσβολή της "δημόσιας αιδούς" ή της "φαντασίας του κοινού". Το φαινόμενο Sabattier ή σολαριζασιόν χρησιμοποιούταν επίσης κατά την διάρκεια εμφάνισης των ασπρόμαυρων φωτογραφιών στον σκοτεινό θάλαμο. Κατά την διάρκεια της εμφάνισης της εικόνας μέσα στα χημικά ένα ξαφνικός φωτισμός μέσα στο κόκκινο φως ασφαλείας του σκοτεινού θαλάμου οδηγεί στην μερική αντιστροφή των τόνων αλλά και των περιγραμμάτων.
Μουστάρδα

Ιστορία

Η χρήση της μουστάρδας (δηλαδή του φυτού) ως μπαχαρικού, τουλάχιστον με τη μορφή σκόνης, αναφέρεται σε ινδικά και σουμεριακά κείμενα ήδη από το 3.000 π.Χ. Αργότερα έχουμε συχνότερες αναφορές σε ελληνικά και ρωμαϊκά κείμενα και στη Βίβλο. Στην Καινή Διαθήκη το σπέρμα της μουστάρδας ("κόκκος σινάπεως", Λουκ. 13, 18-19) αναδεικνύεται ως σύμβολο πίστης. Τέλος τα σπέρματα της μουστάρδας χρησιμοποιούντο ως φάρμακο από τον Ιπποκράτη ενώ έμπλαστρα μουστάρδας εθεωρούντο από την παλαιότερη ιατρική, χρήσιμα για τις επιπαστικές τους ιδιότητες και τη θεραπεία του κρυολογήματος . Από τον 20ο αιώνα έως και σήμερα η μουστάρδα είναι από τα πλέον εμπορεύσιμα  καρυκεύματα στον δυτικό κόσμο.
Η λέξη προέρχεται από τα λατινικά mustum + ardens (μούστος + καυτερός) γιατί στην αρχαιότητα η σκόνη του φυτού γινόταν πάστα σε ανάμιξη με μούστο.

Καλλιέργεια & Παρασκευή

Τα φυτά με τα οποία παράγεται η μουστάρδα καλλιεργούνται ως ετήσια φυτά και τα σπέρματα συγκομίζονται νωρίς το φθινόπωρο.
Τα σπέρματα με τα οποία παράγεται η μουστάρδα, έχουν σχεδόν σφαιρικό σχήμα, με διάμετρο 2,5 χιλιοστόμετρα και είναι διάστικτα με μικροσκοπικούς πόρους. Δεν έχουν οσμή αλλά έχουν δριμεία γεύση. Ανάλογα το είδος περιέχουν 30 ώς 40% φυτικό έλαιο, ένα μικρότερο ποσοστό πρωτεΐνης και το ισχυρό ένζυμο μυροσίνη. Τα σπέρματα όταν κονιοποιηθούν σε αλεύρι παραμένουν άοσμα, όταν όμως αναμειχθούν με νερό , το νερό εκκινεί μια χημική αντίδραση ενός ενζύμου και ενός γλυκοζίτη με αποτέλεσμα να παραχθεί ένα πτητικό έλαιο που δεν προϋπήρχε στο φυτό. Όταν τα σπέρματα μας είναι από S. juncea η προαναφερθείσα αντίδραση παράγει ένα πτητικό έλαιο με καυτερή και ερεθιστική οσμή και έντονα στυφή γεύση. Όταν τα σπέρματα μας είναι από S. Alba το παραγόμενο πτητικό έλαιο έχει αμυδρό άρωμα αλλά δημιουργεί μια αίσθηση ζέστης στη γλώσσα.

Χρήση στην κουζίνα

Η μουστάρδα χρησιμοποιείται ευρέως ως συμπλήρωμα και ενισχυτικό της γεύσης στο κρέας, ειδικότερα στα λουκάνικα και σε σαλάτες. Επίσης στο σουβλάκι, σε σάντουιτς, τοστ  και χοτ-ντογκ. Τέλος χρησιμοποιείται στην παρασκευή του μίγματος των μπιφτεκιών, κατά τη διάρκεια ψησίματος πατατών στο φούρνο και ως μαρινάδα κρεάτος όλων των ειδών.
Όψη ούρων

Συλλογή ούρων

Απαιτούνται πρώτα πρωινά ούρα μέσης ούρησης. Ο προσδιορισμός της όψης των ούρων πρέπει να γίνεται γρήγορα, το αργότερο σε δύο ώρες. Διαφορετικά αναμένεται η θόλωση του δείγματος εξαιτίας της ανάπτυξης μικροοργανισμών που επιμολύνουν τα ούρα από το περιβάλλον. Σε περίπτωση που τα ούρα έχουν τοποθετηθεί για την συντήρησή τους σε ψυγείο τότε θα πρέπει να επανέλθουν σε θερμοκρασία δωματίου (20ο C) πριν τον προσδιορισμό του χρώματος. Ο λόγος είναι τα ούρα μέσα στο ψυγείο θολώνουν ελαφρά λόγω της ανάπτυξης μικροκρυστάλλων.

Μικροβιουρία (άφθονοι μικροοργανισμοί ούρων)

Εμφανίζεται έντονη θολερότητα στα ούρα.

Πυουρία (άφθονα πυοσφαίρια ούρων)

Εμφανίζεται έντονη γκριζωπή θολερότητα μαζί με λευκό ίζημα στα ούρα. Η θολερότητα δεν διαλύεται σε οξικό οξύ.

Αιματουρία (αίμα στα ούρα)

Εμφανίζεται διάχυτη θολερότητα και «νέφος» στα ούρα με καστανο-ρυπαρό χρώμα.

Ουρικουρία (άφθονα άλατα ουρικού οξέος)

Εμφανίζεται ροδόχρωμη ή λευκή θολερότητα και ίζημα.

Παράπλευρες προσμίξεις

Σπέρμα, προστατικό υγρό ή και κόπρανα μπορούν να αναμιχθούν με τα ούρα και να εμφανιστεί θολερότητα.

Παρατεταμένη παραμονή των ούρων εκτός ψυγείου

Αναπτύσσονται πολλά μικρόβια που θολώνουν το δείγμα και το καθιστούν ακατάλληλο για εξέταση. Η θολερότητα αυτή δεν διαλύεται με κανένα χημικό (οξέα, αλκάλια) ή τεχνητό μέσο (φυγοκέντρηση, θέρμανση).

Παρατεταμένη συντήρηση στο ψυγείο

Μπορεί να εμφανιστούν μικροκρύσταλλοι πάγου και κατά συνέπεια θολερότητα η οποία φεύγει με την φυγοκέντρηση.
Γενικές εκλογές στην Γκάμπια (1982)

Γενικές εκλογές διεξήχθησαν στην Γκάμπια , στις 4 και 5 Μαΐου 1982. Μετά από την τροποποίηση του συντάγματος, το Μάρτιο του 1982, για πρώτη φορά ο πρόεδρος εξελέγη με λαϊκή ψήφο, παράλληλα με την Εθνική Συνέλευση. Αμφότερες οι εκλογές κερδήθηκαν από το Λαϊκό Προοδευτικό Κόμμα, του οποίου ο ηγέτης Νταούντα Τζαγουάρα παρέμεινε πρόεδρος.
Συμμετρική πολυεπεξεργασία

Η συμμετρική πολυεπεξεργασία ή ΣΠΕ (symmetric multiprocessing-SMP) είναι μια αρχιτεκτονική υπολογιστή όπου δύο ή περισσότεροι όμοιοι επεξεργαστές, πιθανώς υλοποιημένοι ως διαφορετικοί «επεξεργαστικοί πυρήνες» στο ίδιο μικροτσίπ, συνδέονται με μια κοινή διαμοιραζόμενη κύρια μνήμη μέσω ενός διαύλου και έχουν πρόσβαση στις ίδιες συσκευές εισόδου / Εξόδου. Ο όρος συμμετρική αναφέρεται στο ότι όλοι οι επεξεργαστές είναι όμοιοι και ισότιμοι, ικανοί να εκτελέσουν τις ίδιες λειτουργίες. Τα περισσότερα πολυεπεξεργαστικά συστήματα σήμερα χρησιμοποιούν συμμετρική αρχιτεκτονική.
Τα συστήματα με αρχιτεκτονική ΣΠΕ επιτρέπουν σε οποιαδήποτε διεργασία, ανεξαρτήτως του πού βρίσκεται στη μνήμη, να εκτελεστεί από οποιονδήποτε επεξεργαστή. Με την υποστήριξη του λειτουργικού συστήματος ένα σύστημα ΣΠΕ μπορεί έυκολα να μετακινεί διεργασίες (μετανάστευση) μεταξύ επεξεργαστών προκειμένου να εξισορροπήσει τον φόρτο εργασίας στον καθένα, αυξάνοντας τη συνολική απόδοση του συστήματος.

Εναλλακτικές αρχιτεκτονικές

Η ΣΠΕ είναι μια από διάφορες αρχιτεκτονικές πολυεπεξεργασίας. Άλλες είναι η Ανομοιόμορφη Πρόσβαση Μνήμης (π.χ. οι επεξεργαστές AMD Opteron), όπου ο χρόνος προσπέλασης στη διαμοιραζόμενη μνήμη για δεδομένο επεξεργαστή ποικίλει ανάλογα με τη διεύθυνση της ζητούμενης λέξης μνήμης, και η Ασύμμετρη Πολυεπεξεργασία, όπου οι επεξεργαστές δεν είναι όμοιοι και αναλαμβάνουν ξεχωριστές εργασίες στις οποίες είναι αποδοτικότεροι ο καθένας (π.χ. μόνο ένας τους εκτελεί διεργασίες του λειτουργικού συστήματος, ενώ οι άλλοι αφοσιώνονται στην εξυπηρέτηση εφαρμογών χρηστών).
Πάνος Τζαβέλλας

Βιογραφικό

Γεννήθηκε το 1925 στην Κοζάνη. Σε ηλικία 18 ετών εντάχθηκε στον ΕΛΑΣ. Πήρε μέρος στον Εμφύλιο και το 1949 τραυματίστηκε και συνελήφθη. Το 1961 πήγε στη Σοβιετική Ένωση, όπου παρέμεινε μέχρι το 1964, για θεραπεία και παράλληλα σπούδασε μουσική. Το 1965 επέστρεψε στην Ελλάδα, και άρχισε να παίζει κιθάρα σε μπουάτ και καπηλειά.
Μετά την επιβολή της δικτατορίας συνελήφθη, βασανίστηκε στην Νέα Ιωνία και καταδικάστηκε για την αντιδικτατορική του δράση σε είκοσι χρόνια κάθειρξη. Τελικά αποφυλακίστηκε τρία χρόνια αργότερα λόγω ανηκέστου βλάβης της υγείας του.
Από το 1971 μέχρι το 1974 συνεργάστηκε με τον Μάνο Λοΐζο και το Χρήστο Λεοντή. Το 1974 άρχισε να τραγουδά τα Αντάρτικα τραγούδια στην Πλάκα, στο μαγαζί Λήδρα.
Πέθανε στις 27 Ιανουαρίου 2009 στην Αθήνα.